Mogginn er ómissandi og Ólafur kemur með blaðið til lesenda . mbl.is / Hari „ Blaðburðurinn gefur mér tækifæri til að kynnast borginni . Teigarnir í Laugardalnum í Reykjavík eru mitt fasta svæði en svo hleyp ég í skarðið í öðrum hverfum ef forföll verða . Eftir 18 ár í starfinu er ég því búinn að dreifa Mogganum á nánast öllu höfuðborgarsvæðinu , “ segir Ólafur Guðmundsson , blaðberi hjá Póstdreifingu . Hann dreifir Morgunblaðinu og Fréttablaðinu í hús við Hraunteig og Kirkjuteig , en hann býr einmitt við þá götu . „ Samtals eru þetta 76 bréfalúgur í hverfinu mínu og göngutúrinn tekur um það bil klukkustund . Bílstjórinn kemur með bunkann að húsinu heima um klukkan þrjú um nóttina en yfirleitt fer ég úr húsi um klukkan fimm , stundum fyrr , til dæmis ef ég er með aukahverfi eins og núna í byrjun vikunnar þegar ég var með Kvosina . Fór þá með blöðin til dæmis á Alþingi , Stjórnarráðshúsið og fleiri staði , “ segir Ólafur . „ Þetta var aðfaranótt mánudagsins þegar var glerhált á götunum . Ég þakka fyrir að hafa þá verið á góðum skóm og farið hægt . “ Ólafur er menntaður tæknifræðingur en starfar sem lausamaður að ýmsum verkefnum . Blaðburðurinn er þó aðalstarfið . „ Mér finnst útiveran góð og ég nýt mín vel í næturkyrrðinni ; þegar borgin er enn í dvala . Sárafáir á ferli ; leigubílar , flutningatrukkar og löggan . Jú , og einstaka villuráfandi sauðir , einu sinni kom ég að manni sem var að reyna að brjótast inn í bíl , “ segir Ólafur meðal annars í Morgunblðinu í dag .